
					琴訣

					

					
[image: Wikisource logo]

					

					

					以2026年7月23日从维基文库导出

				


	
	
	琴訣
作者：薛易簡　唐
	
	





	

	《全唐文/卷0818》



	[image: 姊妹计划]姊妹计划: 数据项






琴之為樂，可以觀風教，可以攝心魂，可以辨喜怒，可以悅情思，可以靜神慮，可以壯膽勇，可以絕塵俗，可以格鬼神。此琴之善者也。鼓琴之士，志靜氣正，則聽者易分。心亂神濁，則聽者難辨矣。常人但見用指輕利，取聲溫潤，音韻不絕，句度流美。但賞為能，殊不知誌士彈之，聲韻皆有所主也。夫正直勇毅者聽之，則壯氣益增。孝行節操者聽之，則中情感傷。貧乏孤苦者聽之，則流涕縱橫。便佞浮囂者聽之，則斂容莊謹。是以動人心感神明者，無以加於琴。蓋其聲正而不亂，足以禁邪止淫也。今人多以雜音悅樂為貴，而琴見輕矣。夫琴，士不易得而知音亦難也。易簡嚐慕昔賢悉善鼓琴，自九歲學之。至十二，拊黃鍾雜調三十曲，工《三峽》《流泉》《南風》《遊弦》《天弄》。十七歲，彈胡笳兩本，《鳳遊雲》《烏夜啼》《懷陵別》《鶴操》《仙鶴舞》《鳳歸》《杯沈》《湘怨》《楚客吟》《秋風》《嵇康怨》《湘妃歎》《閑弦》《白雪》《秋思》《坐愁》《遊春》《綠水》十八弄。後益基苦心周遊四方，聞有解者，必往求之。凡所彈雜調三百，大弄四十。善者存誌精之，否者旋亦廢去。今所彈者，皆研精歲久，並師傳勘譜，親授拽法，猶未敢言妙。每以授人，聲數句度。用指法則毫寸不差，如指下妙音，亦出人性分，不可傳也。嘗覽操弄之名，凡數百首。然自古琴者，祇工三兩弄，便有不朽之名。或自制雜弄，或傳習舊聲。固不以彈多為妙也。今人皆不知誌，惟務多為，故云多則不精，精則不多也。夫鼓琴之時雖無人，須畏懼如對長者，則音韻雅正，可以感動幽冥。攬琴在膝，身須卓然。乃定神絕慮，情意專注，指不虛發，弦不誤鳴。凡打弦輕重，相似往來，不得不調。用指兼以甲肉，甲多則聲乾，肉多則聲濁。甲肉相半，清利美暢矣。左右手於弦，不可太高，亦不可低。弦不疾不徐，手臂調暢。暗用其力，戒於露見。夫琴之甚病有七。彈琴之時，目睹於他，瞻顧左右，一也。搖身動首，二也。變色慚怍，開口努目，三也。眼色疾遽，喘息粗悍，進退無度，形神支離，四也。不解用指，音韻雜亂，五也。調弦不切，聽之無真聲，六也。調弄節奏，或慢或急，任己去古，七也。此皆所甚病，病去則可以為能矣。

此唐朝作品在全世界都属于公有领域，因为作者逝世已经超过100年，且作品于1931年1月1日之前出版。

